9. การควบคุมภายใน

ระบบการควบคุมภายในของบริษัทจะถูกประเมินโดยหน่วยงานตรวจสอบภายใน (Internal
Audit) และมีการตรวจสอบระบบการปฏิบัติงานในฝ่ายต่างๆ
ของบริษัทตามแผนการตรวจสอบประจำปีที่ได้รับอนุมัติจากฝ่ายบริหาร และคณะกรรมการตรวจสอบ
(Audit Committee) รวมทั้ง บริษัทมีการจัดตั้งคณะกรรมการตรวจสอบ (Audit Committee)
เพื่อควบคุมและสอบทานระบบการควบคุมภายในของบริษัท และว่าจ้างผู้สอบบัญชีภายนอก คือ บริษัท
สอบบัญชีธรรมนิติ จำกัด

การปฏิบัติงานของหน่วยงานตรวจสอบภายในนั้น
ในขั้นตอนแรกจะเป็นการวางแผนการตรวจสอบประจำปี (Yearly Audit Plan)
โดยมีการเปิดโครงการตรวจสอบ ซึ่งจะแจ้งให้แก่ฝ่ายที่เกี่ยวข้องรับทราบ
จากนั้นจะทำการสำรวจเบื้องต้น (Preliminary Survey) กำหนดแผนงานตรวจสอบ (Audit
Program) และดำเนินการตรวจสอบ ตามลำดับ
และเมื่อการตรวจสอบเสร็จสิ้นลงจะรายงานผลให้แก่ฝ่ายบริหาร และคณะกรรมการตรวจสอบ
(Audit Committee) รับทราบ
หลังจากนั้นจะมีการติดตามผลการตรวจสอบและจัดเก็บเอกสารที่สำคัญไว้เพื่อเป็นหลักฐาน ทั้งนี้
งานตรวจสอบภายในจะมีการตรวจสอบระบบการควบคุมภายในของบริษัทอย่างสม่ำเสมอตลอดทั้งปี
โดยจะหมุนเวียนตรวจสอบในแต่ละฝ่ายตามแผนการตรวจสอบประจำปี

(โปรดดูรายละเอียดเพิ่มเติมในหัวข้อที่ 8.4 การกำกับดูแลกิจการ ข้อ 5.3 บทบาท หน้าที่
และความรับผิดชอบของคณะกรรมการ)

ความเห็นของคณะกรรมการบริษัทเกี่ยวกับความเพียงพอและความเหมาะสมของระบบควบคุมภายในของบริษัทและบริษัทย่อย

คณะกรรมการบริษัท ได้มอบหมายให้คณะกรรมการตรวจสอบ
ซึ่งเป็นกรรมการอิสระทำหน้าที่สอบทานให้บริษัท
มีระบบการควบคุมภายในที่เหมาะสมและมีประสิทธิผล
เพื่อให้มั่นใจว่าสามารถป้องกันทรัพย์สินของบริษัท และบริษัทย่อย
มิให้ผู้บริหารนำไปใช้โดยมิชอบหรือโดยไม่มีอำนาจเพียงพอ

ในการประชุมคณะกรรมการบริษัท เมื่อวันที่ 18 กุมภาพันธ์ 2553
โดยมีกรรมการตรวจสอบเข้าร่วมประชุมด้วย
คณะกรรมการบริษัทมีความเห็นชอบกับความเห็นของคณะกรรมการตรวจสอบตามแบบประเมินและแบบสรุปความเห็นเกี่ยวกับความเพียงพอและความเหมาะสมของระบบการควบคุมภายใน
ประจำปี 2552 ซึ่งสรุปได้ว่า บริษัท มีระบบการควบคุมภายใน
และมีระบบการติดตามควบคุมดูแลการดำเนินงานของบริษัทย่อยอย่างเหมาะสมและมีประสิทธิผล
นอกจากนี้
บริษัทยังได้จัดให้มีระบบการควบคุมภายในและการบริหารความเสี่ยงตามกรอบงานการบริหารความเสี่ยง
โดยอ้างอิงตามมาตรฐานสากลของ COSO-ERM (The Committee of Sponsoring
Organizations of the Treadway Commission-Enterprise Risk Management)
ได้แก่ ด้านสภาพแวดล้อมภายในบริษัท ด้านการกำหนดวัตถุประสงค์ การบ่งชี้เหตุการณ์
การประเมินความเสี่ยง การตอบสนองความเสี่ยง การควบคุมการปฏิบัติงานของฝ่ายบริหาร
ระบบสารสนเทศและการสื่อสารข้อมูล และระบบการติดตาม
ซึ่งมีความสัมพันธ์กับการดำเนินธุรกิจและกระบวนการบริหารงานโดยมีรายละเอียดดังนี้

1. ด้านสภาพแวดล้อมภายในบริษัท (Internal Environment)

บริษัทมีการจัดโครงสร้างองค์กรโดยเน้นการแบ่งแยกตามหน้าที่และได้ให้ความสำคัญกับการกำกับดูแลกิจการที่ดี
โดยได้จัดให้มีนโยบายและคู่มือในเรื่องต่างๆ ที่สำคัญ เช่น นโยบายบรรษัทภิบาล
นโยบายการบริหารความเสี่ยง นโยบายความรับผิดชอบต่อสังคม นโยบายคุณภาพ
นโยบายอาชีวอนามัย ความปลอดภัยและสภาพแวดล้อมในการทำงาน และคู่มือจรรยาบรรณธุรกิจ
(Code of Conduct) เป็นต้น ทั้งนี้
จรรยาบรรณธุรกิจของบริษัทถือเป็นวินัยอย่างหนึ่งซึ่งกรรมการและพนักงานต้องปฏิบัติตาม
และเพื่อให้มั่นใจว่า ได้มีการปฏิบัติตามที่เป็นรูปธรรม
จึงได้จัดให้ผู้บริหารและพนักงานทุกคนประเมินผลตนเองโดยระบบ On-Line
และต้องผ่านเกณฑ์การประเมิน 80% ภายในระยะเวลาที่กำหนด
และมีการฝึกอบรมแก่พนักงานทุกระดับให้ทราบและเข้าใจเกี่ยวกับหลักการการกำกับดูแลกิจการที่ดี
รวมทั้งการบริหารความเสี่ยงเป็นประจำทุกปี
บริษัทมีข้อกำหนดห้ามฝ่ายบริหารและพนักงานปฏิบัติตนในลักษณะที่อาจก่อให้เกิดความขัดแย้งทางผลประโยชน์กับบริษัทอย่างเป็นลายลักษณ์อักษรไว้ในจรรยาบรรณธุรกิจและคู่มือนโยบาย
และระเบียบข้อบังคับของบริษัทสำหรับพนักงาน มีการกำหนดค่านิยมองค์การที่สอดคล้องกับวิสัยทัศน์
พันธกิจ ความสามารถหลักและเป้าหมายองค์การ
เพื่อให้พนักงานได้ตระหนักในคุณค่าและนำไปปฏิบัติให้เกิดพฤติกรรมที่ดี
หล่อหลอมเป็นวัฒนธรรมองค์การ ซึ่งจะส่งผลให้เกิดประสิทธิภาพในการปฏิบัติงาน
อีกทั้งยังได้นำเกณฑ์เรื่องการมุ่งมั่นในหลักบรรษัทภิบาลมาเป็นเกณฑ์ในการประเมินผลการปฏิบัติงานประจำปีของผู้บริหารและพนักงาน

บริษัทมีการปรับปรุงนโยบายบรรษัทภิบาลในเรื่อง
หลักเกณฑ์เกี่ยวกับการแต่งตั้งและการปฏิบัติหน้าที่ของคณะกรรมการสรรหา
และคณะกรรมการกำหนดค่าตอบแทน ให้สอดคล้องกับข้อกำหนดของสำนักงาน ก.ล.ต.
และเพื่อให้การปฏิบัติงานมีประสิทธิภาพมากยิ่งขึ้น
รวมทั้งได้มีการปรับปรุงกฎบัตรคณะกรรมการบริหารความเสี่ยงให้มีความชัดเจนมากยิ่งขึ้น นอกจากนี้
ยังได้มีการปรับปรุงแบบทดสอบจรรยาบรรณธุรกิจในระบบ On-Line
ให้ครอบคลุมจรรยาบรรณธุรกิจของบริษัทให้มากยิ่งขึ้น

บริษัทมีการปรับปรุงระบบระเบียบปฏิบัติงานในธุรกรรมที่เกี่ยวข้องและมีกลไกในการตรวจสอบการปฏิบัติงานจริง
เพื่อให้สอดคล้องกับข้อกำหนดของทางการและระบบการควบคุมภายในที่ดี
รวมทั้งเพื่อเพิ่มประสิทธิภาพในการปฏิบัติงานให้มากยิ่งขึ้นเช่น
การปรับปรุงหลักเกณฑ์การดำเนินงานของบริษัท
ได้แก่หลักเกณฑ์ว่าด้วยการรับผู้ใช้บริการระบบเติมเชื้อเพลิงอากาศยาน(User) รายใหม่
และหลักเกณฑ์ว่าด้วยคณะอนุกรรมการกิจการเชื้อเพลิง
คู่มือนโยบายและระเบียบข้อบังคับของบริษัทสำหรับพนักงาน คู่มืออำนาจอนุมัติสั่งการ
คู่มือการวางแผนกลยุทธ์และการบริหารความเสี่ยง คู่มือการปฏิบัติการฉุกเฉินของบริษัท
คู่มือระบบบริหารข้อมูลโดยพนักงาน(Employee Self Service- ESS)
ระเบียบการใช้งานของเครือข่ายคอมพิวเตอร์ขององค์กร คู่มือความสามารถ (Competency
Model Manual) หลักเกณฑ์การประเมินผลการปฏิบัติงานของพนักงาน
และแนวทางการปฏิบัติสำหรับทรัพย์สินสูญหาย เป็นต้น

นอกจากนี้ จากผลการสำรวจการกำกับดูแลกิจการบริษัทจดทะเบียนไทย ประจำปี 2552
โดยสมาคมส่งเสริมสถาบันกรรมการบริษัทไทย(IOD)
บริษัทได้รับการจัดอันดับการกำกับดูแลกิจการอยู่ในเกณฑ์ดีเลิศ และยังได้รับรางวัลที่สำคัญ ได้แก่
รางวัลสถานประกอบการดีเด่นด้านความปลอดภัย อาชีวอนามัย
และสภาพแวดล้อมในการทำงานระดับประเทศ ประจำปี 2552

2.  ด้านการกำหนดวัตถุประสงค์ (Objective Setting)

บริษัท มีการจัดทำแผนกลยุทธ์บริษัทโดยมีการกำหนดเป้าหมายองค์การที่ชัดเจนและวัดผลได้
รวมทั้งวัดผลสำเร็จโดยใช้ดัชนีชี้วัด (Key Performance Indicators – KPIs)
มีการกำหนดวัตถุประสงค์เชิงกลยุทธ์ให้สอดคล้องกับเป้าหมายในแผนกลยุทธ์และ
ความเสี่ยงที่ยอมรับได้ ตามแนวคิด Balanced Scorecard แยกตามแต่ละมุมมอง ได้แก่
ด้านการเงิน ด้านลูกค้า ด้านกระบวนการจัดการภายใน และด้านการเรียนรู้และพัฒนา
มีการกำหนดดัชนีชี้วัดความเสี่ยงระดับองค์การและกระบวนการ(Key Risk Indicators –
KRIs) มีการกำหนดระดับความเสี่ยงที่ยอมรับได้ (Risk Tolerance)
และวัตถุประสงค์ในระบบคุณภาพ

นอกจากนี้ ยังได้มีการปรับปรุงแผนกลยุทธ์ปี 2552 – 2555
ให้มีความเหมาะสมและสอดคล้องกับสภาวะแวดล้อมทางธุรกิจที่เปลี่ยนแปลงทั้งภายในและภายนอก
และปรับปรุงวัตถุประสงค์องค์การให้สอดคล้องกับเป้าหมายตามแผนกลยุทธ์ปี 2552 – 2555
รวมทั้งได้จัดให้มีระบบของการติดตามและรายงานผลการดำเนินงานตามแผนกลยุทธ์ต่อคณะกรรมการบริษัททุก
6 เดือน และมีระบบงบประมาณที่เป็นตัวสะท้อน และควบคุมการดำเนินงาน
รวมทั้งได้นำระบบบัญชีต้นทุนกิจกรรม (Activity Based Costing – ABC)
ระบบการบริหารต้นทุนเชิงกิจกรรม (Activity Based Management – ABM)
เข้ามาช่วยในการวิเคราะห์ บริหาร และจัดการต้นทุนให้มีประสิทธิภาพมากยิ่งขึ้น

3.  การบ่งชี้เหตุการณ์ (Event Identification)

บริษัทมีการนำวัตถุประสงค์ระดับองค์การ
และกระบวนการที่ปรับปรุงใหม่มาบ่งชี้เหตุการณ์หรือปัจจัยเสี่ยงต่างๆ
ที่อาจจะเกิดขึ้นอย่างเหมาะสมและต่อเนื่อง โดยการประชุมเชิงปฏิบัติการ ซึ่งประกอบด้วย
ฝ่ายบริหารและพนักงานที่เกี่ยวข้อง และพิจารณาจากแหล่งความเสี่ยงภายในและภายนอกบริษัท
ได้แก่ ความเสี่ยงด้านการเงิน, ด้านปฏิบัติการ, ด้านการเมือง และด้านเศรษฐกิจ

นอกจากนี้ ยังได้มีการปรับปรุงดัชนี้ชี้วัดความเสี่ยงระดับองค์การและกระบวนการ (Key Risk
Indicators – KRIs) จุดชี้วัดความเสี่ยง (Trigger Point) และระดับความเสี่ยงที่ยอมรับได้
(Risk Tolerance) ซึ่งถือเป็นระบบเตือนภัยล่วงหน้า (Early Warning System)
ให้สอดคล้องกับเป้าหมายตามแผนกลยุทธ์ปี 2552-2555
เพื่อแก้ไขปัญหาที่อาจจะเกิดขึ้นได้ทันเหตุการณ์
และมีการจัดทำแผนการดำเนินการในกรณีเหตุการณ์ปกติและเหตุการณ์วิกฤต (Crisis
Management)
รวมทั้งมีระบบของการติดตามและรายงานผลการดำเนินงานตามแผนการบริหารความเสี่ยงต่อฝ่ายบริหาร
คณะกรรมการบริหารความเสี่ยง คณะกรรมการตรวจสอบ
และคณะกรรมการบริษัทให้รับทราบอย่างสม่ำเสมอ

4. การประเมินความเสี่ยง (Risk Assessment)

บริษัทมีการประเมินความเสี่ยงจากตัวบ่งชี้เหตุการณ์/ปัจจัยความเสี่ยงทั้งเชิงคุณภาพและปริมาณ
โดยแบ่งเป็นความเสี่ยงระดับองค์การและกระบวนการ รวมทั้งพิจารณาโอกาสเกิด (Likelihood)
และผลกระทบที่อาจจะเกิดขึ้น (Impact) ของแต่ละความเสี่ยง
และมีการจัดระดับความสำคัญของความเสี่ยงเป็นระดับสูง ปานกลาง และต่ำ

นอกจากนี้ ยังได้มีการประเมินระดับความเสี่ยงที่เหลืออยู่ (Residual Risk)
ซึ่งเป็นระดับความเสี่ยงปัจจุบันก่อนที่บริษัทจะกำหนดแผนควบคุมความเสี่ยงเพิ่มเติม
และระบุระดับเป้าหมายความเสี่ยงที่ต้องการ (Target Risk) ให้ลดลง
เพื่อเป็นขอบเขตในการกำหนดแผนควบคุมความเสี่ยงให้เหมาะสมกับระดับที่บริษัทยอมรับได้

5. การตอบสนองความเสี่ยง (Risk Response)

บริษัทมีกระบวนการจัดการหรือบริหารความเสี่ยงอย่างเป็นระบบ
เพื่อลดโอกาสที่จะเกิดเหตุการณ์ความเสี่ยงและผลกระทบต่อความเสียหาย ให้อยู่ในระดับที่ยอมรับได้
รวมทั้งมีการบริหารความเสี่ยงอย่างต่อเนื่องควบคู่ไปกับมาตรการควบคุมภายใน
ให้มีความสัมพันธ์เหมาะสมกับความเสี่ยงที่เปลี่ยนแปลงไปอยู่ตลอดเวลา
โดยเลือกจัดการกับความเสี่ยงระดับสูงเป็นลำดับแรก ทั้งนี้ บริษัทใช้กลยุทธ์ในการบริหารความเสี่ยง
ดังนี้

1.  การกำหนดวิธี (Treat)
    เป็นการกำหนดวิธีการดำเนินการเพิ่มเติมเพื่อลดระดับความเสี่ยงลงให้อยู่ในระดับที่ยอมรับได้

2.  การยอมรับ (Take) เป็นการยอมรับความเสี่ยงที่เกิดขึ้น โดยไม่กระทำการใดๆ เพิ่มเติม
    ซึ่งบริษัทพิจารณาแล้วเห็นว่ามีต้นทุนในการดำเนินการเพิ่มเติมสูง จึงยอมรับความเสี่ยงที่เกิดขึ้น

3.  การถ่ายโอน (Transfer) เป็นการถ่ายโอนความเสี่ยงไปให้บุคคลที่ 3 เช่น
    การทำประกันภัย และการ Outsource พนักงาน เป็นต้น

4.  การไม่ดำเนินการในกิจกรรมที่ก่อให้เกิดความเสี่ยง (Terminate)
    โดยการไม่ดำเนินการในกิจกรรมที่ก่อให้เกิดความเสี่ยง เช่น
    ยกเลิกกิจกรรมบางประเภทที่ไม่ก่อให้เกิดรายได้ของบริษัท เป็นต้น

บริษัทมีกระบวนการบริหารความเสี่ยงโดยกำหนดผู้รับผิดชอบในการจัดการ ความเสี่ยง
และกำหนดวันแล้วเสร็จอย่างชัดเจน เช่น การดำเนินการควบคุมความเสี่ยง
อันเนื่องมาจากผลกระทบจากภาวะเศรษฐกิจและปัจจัยทางการเมือง
ซึ่งมีการดำเนินการและวัดผลอย่างต่อเนื่องมาตั้งแต่ปี 2551 ประกอบด้วย

-   มาตรการเพิ่มรายได้ เช่น ขายสินทรัพย์ที่ไม่ได้ใช้งาน และการให้บริการเพิ่มแก่บริษัทย่อย
    เป็นต้น

-   มาตรการลดค่าใช้จ่าย เช่น การลดเงินเดือนฝ่ายบริหาร
    และการลดสิทธิประโยชน์ของฝ่ายบริหารและพนักงาน เป็นต้น

-   มาตรการบริหารสินทรัพย์ เช่น ยกเลิก Golf Members และระบบการจัดซื้อ E-Commerce
    เป็นต้น

นอกจากนี้ เพื่อให้มั่นใจว่า หน่วยงานต่างๆ ได้ปฏิบัติตามแผนการบริหารความเสี่ยงที่กำหนดไว้
บริษัทจึงได้จัดให้มีการจัดทำโครงการ Risk Management Champion ขึ้น

6.การควบคุมการปฏิบัติงานของฝ่ายบริหาร (Management Control Activities)

คณะกรรมการบริษัทได้แต่งตั้งคณะกรรมการชุดย่อยเพื่อเป็นเครื่องมือสำคัญของคณะกรรมการบริษัท
ในการกำกับดูแลการดำเนินงานและการบริหารให้มีมาตรฐาน
ซึ่งคณะกรรมการดังกล่าวได้ปฏิบัติงานภายใต้ขอบเขต
อำนาจหน้าที่และความรับผิดชอบที่ได้รับมอบหมายจากคณะกรรมการบริษัท

บริษัทมีการจัดทำคู่มืออำนาจการอนุมัติสั่งการในแต่ละระดับ คู่มือการปฏิบัติงานในเรื่องต่างๆ
และแบบกำหนดหน้าที่งานไว้อย่างชัดเจนและเป็นลายลักษณ์อักษร
รวมทั้งมีการปรับปรุงคู่มือการปฏิบัติงานต่างๆ อย่างต่อเนื่องให้มีประสิทธิภาพ
มีการแบ่งแยกหน้าที่ความรับผิดชอบเกี่ยวกับหน้าที่อนุมัติ หน้าที่บันทึกรายการบัญชีและข้อมูลสารสนเทศ
และหน้าที่ในการดูแลจัดเก็บทรัพย์สินออกจากกันอย่างเด็ดขาด
บริษัทได้มีการจัดทำระเบียบปฏิบัติเรื่องรายการที่เกี่ยวโยงกัน
เพื่อให้การปฏิบัติสอดคล้องกับข้อกำหนดของสำนักงาน ก.ล.ต
มีมาตรการในการติดตามให้การดำเนินการของบริษัทเป็นไปตามกฎระเบียบของบริษัท
และกฎหมายที่เกี่ยวข้อง โดยหน่วยงานต่างๆ เช่น ส่วนงานบริหารงานกฎหมายและตลาดหลักทรัพย์
ส่วนงานบริหารงานตรวจสอบภายใน และ ส่วนงานบริหารระบบคุณภาพ เป็นต้น

นอกจากนี้
ยังได้มีการกำหนดหลักเกณฑ์การติดตามดูแลการดำเนินงานและการกำหนดทิศทางในการปฏิบัติงานของบริษัทย่อย
รวมทั้งมีการกำหนดทิศทางให้บุคคลที่บริษัทแต่งตั้งไปเป็นกรรมการหรือผู้บริหารถือปฏิบัติ
และให้มีการรายงานผลการดำเนินงานให้ฝ่ายบริหารและคณะกรรมการบริษัทรับทราบอย่างสม่ำเสมอ
อีกทั้งบริษัทยังให้ความสำคัญกับบริษัทย่อยในเรื่องระบบการควบคุมภายใน
และระบบการบริหารความเสี่ยง เช่น การเข้าตรวจสอบการปฏิบัติงาน
และการเป็นที่ปรึกษาด้านการบริหารความเสี่ยงแก่บริษัทย่อย เป็นต้น

7.  ระบบสารสนเทศและการสื่อสารข้อมูล (Information and Communication Measure)

บริษัทมีการจัดทำเอกสารประกอบการประชุมที่ระบุข้อมูลที่จำเป็นและเพียงพอต่อการตัดสินใจ
และจัดส่งให้คณะกรรมการบริษัทก่อนวันประชุมไม่น้อยกว่า 7 วัน
มีการประเมินประสิทธิภาพการประชุมคณะกรรมการบริษัททุกครั้งที่มีการประชุม
มีการจัดทำรายงานการประชุมคณะกรรมการบริษัทที่มีรายละเอียดเพื่อให้ผู้ถือหุ้นสามารถตรวจสอบความเหมาะสมในการปฏิบัติหน้าที่ของกรรมการบริษัทได้
มีการจัดเก็บเอกสารประกอบการบันทึกบัญชีไว้เป็นหมวดหมู่ และเป็นไปตามที่กฎหมายกำหนด
มีระบบการสำรองข้อมูล มีการประชุมระหว่างคณะกรรมการตรวจสอบ ผู้สอบบัญชี
และฝ่ายบริหารเกี่ยวกับรายงานของผู้สอบบัญชี เหตุการณ์ที่มีสาระสำคัญของบริษัท และบริษัทย่อย
การควบคุมภายใน และการเปิดเผยรายการระหว่างกัน

นอกจากนี้
บริษัทยังมีช่องทางการติดต่อสื่อสารที่มีประสิทธิภาพและประสิทธิผลสามารถติดต่อสื่อสารได้ทั่วถึงทั้งบริษัท
และบริษัทย่อย โดยข้อมูลที่สำคัญจะถูกถ่ายทอดจากผู้บริหารระดับสูงลงสู่พนักงาน
และจากพนักงานขึ้นตรงสู่ผู้บริหารระดับสูงได้อีกด้วย สำหรับระบบการสื่อสารภายนอกบริษัท
ได้จัดให้มีแผนกลงทุนสัมพันธ์เพื่อเป็นช่องทางในการสื่อสารระหว่างบริษัทกับนักลงทุนและหน่วยงานภายนอก

8.  ระบบการติดตาม (Monitoring)

บริษัท ได้จัดให้มีการประชุมคณะกรรมการบริษัท ในปี 2552 รวม 6 ครั้ง
และมีการประชุมฝ่ายบริหารอย่างสม่ำเสมอเป็นประจำทุกเดือน
เพื่อพิจารณาและติดตามผลการดำเนินงานให้เป็นไปตามเป้าหมายที่ตั้งไว้
รวมทั้งรายงานให้คณะกรรมการบริษัททราบ
มีระบบการรายงานความคืบหน้าของแผนควบคุมความเสี่ยง และการรายงานสถานะดัชนี
ชี้วัดความเสี่ยงเป็นประจำรายไตรมาส
มีระบบการรายงานเมื่อดัชนีชี้วัดความเสี่ยงกระทบจุดชี้วัดความเสี่ยง (Trigger Point)
และไม่อยู่ในระดับความเสี่ยงที่ยอมรับได้ (Risk Tolerance) ทั้งนี้
ในการประชุมคณะกรรมการบริษัท หากผลการดำเนินงานแตกต่างจากเป้าหมาย
จะมีมติให้ฝ่ายบริหารรับไปดำเนินการแก้ไขและติดตามผลอย่างต่อเนื่อง
โดยบริษัทได้นำระบบดัชนีตัวชี้วัด (Key Performance Indicators – KPIs)
มาใช้ในการติดตามผล รวมทั้งยังกำหนดให้มีระบบของการติดตามการดำเนินการตามแผนกลยุทธ์ทุก
3 เดือน โดยคณะกรรมการบริหารโครงการจัดทำแผนกลยุทธ์บริษัท
และรายงานผลการดำเนินงานตามแผนกลยุทธ์ต่อคณะกรรมการบริษัท ทุก 6 เดือน
เพื่อให้มั่นใจว่าได้มีการปฏิบัติบรรลุเป้าหมายและวัตถุประสงค์ของบริษัท นอกจากนี้
เพื่อให้การปฏิบัติงานมีประสิทธิภาพมากยิ่งขึ้น
คณะกรรมการบริษัทยังกำหนดให้มีการประเมินผลคณะกรรมการชุดย่อยทุกคณะ

บริษัทได้จัดให้มีการประชุมคณะกรรมการตรวจสอบในปี 2552 รวม 5 ครั้ง
โดยคณะกรรมการตรวจสอบได้ปฏิบัติหน้าที่ตามกฎบัตรคณะกรรมการตรวจสอบ ได้แก่
การสอบทานให้บริษัทมีการรายงานทางการเงิน ข้อมูลการดำเนินงาน
มีระบบการควบคุมภายในและตรวจสอบภายใน ปฏิบัติตามกฎหมาย ข้อผูกพัน
และข้อกำหนดของรายการที่เกี่ยวโยง มีระบบการบริหารความเสี่ยงและดูแลรักษาทรัพย์สิน
การเสนอแต่งตั้งผู้สอบบัญชี การพิจารณารายการที่เกี่ยวโยงกัน
การทบทวนกฎบัตรคณะกรรมการตรวจสอบ
การประเมินผลการปฏิบัติงานของคณะกรรมการตรวจสอบโดยรวมและของตนเอง
การประเมินผลการปฏิบัติงานของหัวหน้าส่วนงานบริหารงานตรวจสอบภายใน
และการพิจารณาความเป็นอิสระของส่วนงานบริหารงานตรวจสอบภายใน
รวมทั้งการอนุมัติงบประมาณและอัตรากำลังของส่วนงานบริหารงานตรวจสอบภายใน
และการอนุมัติแผนการตรวจสอบ
โดยมีการวางแผนการตรวจสอบตามแนวความเสี่ยงเพื่อให้มั่นใจว่ามีการควบคุมภายในที่เหมาะสมต่อการจัดการความเสี่ยง
โดยมีส่วนงานบริหารงานตรวจสอบภายในทำหน้าที่ตรวจประเมินระบบการควบคุมภายใน
และระบบการบริหารความเสี่ยงของบริษัทและบริษัทย่อย รวมทั้งให้คำปรึกษาแนะนำในด้านต่างๆ
เพื่อให้เกิดความเชื่อมั่นว่าการปฏิบัติงานของบริษัท และบริษัทย่อย
จะบรรลุผลสำเร็จตามวัตถุประสงค์ที่กำหนดไว้

ผู้สอบบัญชีของบริษัท คือ นายพิชัย ดัชณาภิรมย์แห่ง บริษัท สอบบัญชีธรรมนิติ จำกัด
ซึ่งเป็นผู้สอบบัญชีที่ได้รับความเห็นชอบจากสำนักงาน ก.ล.ต.
และเป็นผู้ตรวจสอบงบการเงินรวมของบริษัท และบริษัทย่อย และงบการเงินเฉพาะของบริษัท
โดยสำหรับปีสิ้นสุดวันที่ 31 ธันวาคม 2552
ผู้สอบบัญชีได้ศึกษาและประเมินประสิทธิภาพระบบการควบคุมภายในด้านบัญชีที่เห็นว่าจำเป็นเพื่อประโยชน์ในการกำหนดขอบเขต
วิธีการทดสอบและระยะเวลาที่จะใช้ในการตรวจสอบ
และไม่พบข้อบกพร่องของระบบการควบคุมภายในด้านบัญชีที่จะมีผลกระทบอย่างเป็นสาระสำคัญต่องบการเงิน
อย่างไรก็ตาม ผู้สอบบัญชีมิได้ตรวจสอบทุกรายการ หากแต่ใช้วิธีการทดสอบเท่านั้น
โดยมีวัตถุประสงค์เพื่อประโยชน์ในการสอบบัญชี
มิใช่เพื่อแสดงความเห็นเกี่ยวกับความมีประสิทธิภาพของระบบการควบคุมภายในของบริษัท

(แบบประเมินความเพียงพอของระบบการควบคุมภายในที่จัดทำโดยคณะกรรมการบริษัท
และได้รับมติจากที่ประชุมคณะกรรมการบริษัท ในวันที่ 18 กุมภาพันธ์ 2553
สามารถดูได้ในเอกสารแนบ 3)